
Δελτίο Τύπου

Η ΕΕ συμφωνεί σε ισχυρότερα δικαιώματα για τους επιβάτες
Αεροπορικών μεταφορών


Η Ευρωπαϊκή Ένωση κατέληξε σε συμφωνία για νέους κανόνες που θα παρέχουν στους επιβάτες αεροπορικών μεταφορών απλούστερα, σαφέστερα και ισχυρότερα δικαιώματα. Μεταξύ άλλων, οι νέοι κανόνες θα διευκολύνουν τη διεκδίκηση αποζημίωσης, την έγκαιρη ενημέρωση των επιβατών σε περίπτωση διαταραχών και την εξεύρεση εναλλακτικής μεταφοράς σε περίπτωση ακύρωσης πτήσης ή άρνησης επιβίβασης.

Επικαιροποιημένα δικαιώματα επιβατών

Η συμφωνία για την ενίσχυση των δικαιωμάτων των επιβατών επιτεύχθηκε μεταξύ του Συμβουλίου της Ευρωπαϊκής Ένωσης και του Ευρωπαϊκού Κοινοβουλίου. Πριν τεθούν σε ισχύ οι νέοι κανόνες, θα πρέπει να εγκριθούν επίσημα και από τα δύο θεσμικά όργανα.

Οι επικαιροποιημένοι κανόνες προβλέπουν, μεταξύ άλλων:

· Σαφέστερα δικαιώματα για τους επιβάτες σε περίπτωση διαταραχών των πτήσεων.
· Μεγαλύτερη διαφάνεια στις τιμές των εισιτηρίων και στις χρεώσεις για τις χειραποσκευές.
· Απαγόρευση της αυτόματης ακύρωσης της πτήσης επιστροφής όταν ο επιβάτης δεν χρησιμοποιήσει το εξερχόμενο σκέλος του ταξιδιού.
· Ενισχυμένη προστασία και υποστήριξη για επιβάτες με αναπηρία ή μειωμένη κινητικότητα.

Ισχυρότερο δικαίωμα ενημέρωσης και εναλλακτικής μεταφοράς

Οι επιβάτες θα πρέπει να λαμβάνουν ταχύτερη και σαφέστερη ενημέρωση σχετικά με την αιτία της διαταραχής και τον εκτιμώμενο χρόνο αναχώρησης. Επιπλέον, οι αεροπορικές εταιρείες θα υποχρεούνται να παρέχουν στους επιβάτες που δικαιούνται αποζημίωση σαφείς οδηγίες για τη διαδικασία υποβολής της σχετικής αξίωσης.

Σε περίπτωση ακύρωσης πτήσης ή άρνησης επιβίβασης, η αεροπορική εταιρεία οφείλει να προσφέρει εναλλακτική μεταφορά το συντομότερο δυνατό και, σε κάθε περίπτωση, εντός τριών ωρών από τη διαταραχή. Εφόσον απαιτείται, η μεταφορά αυτή μπορεί να πραγματοποιηθεί με άλλη αεροπορική εταιρεία ή ακόμη και με διαφορετικό μέσο μεταφοράς.

Εάν η αεροπορική εταιρεία δεν εξασφαλίσει εναλλακτική μεταφορά εντός τριών ωρών, ο επιβάτης μπορεί να κλείσει μόνος του νέο ταξίδι και να ζητήσει επιστροφή των εξόδων, έως και το 400% της αρχικής αξίας του εισιτηρίου.






Διαφανείς τιμές εισιτηρίων και χρεώσεις χειραποσκευών

Οι νέοι κανόνες εισάγουν πρόσθετα δικαιώματα για τους επιβάτες. Συγκεκριμένα, οι τιμές των εισιτηρίων θα πρέπει να εμφανίζονται εξαρχής συμπεριλαμβανομένης μίας χειραποσκευής, πριν από την έναρξη της 

διαδικασίας κράτησης, ώστε οι καταναλωτές να μπορούν να συγκρίνουν ευκολότερα τις προσφορές διαφορετικών αεροπορικών εταιρειών.

Κατάργηση της πρακτικής «No-show»

Οι αεροπορικές εταιρείες δεν θα μπορούν πλέον να αρνούνται την επιβίβαση ή να ακυρώνουν την πτήση επιστροφής αποκλειστικά επειδή ο επιβάτης δεν χρησιμοποίησε προηγούμενο σκέλος του ταξιδιού που περιλαμβανόταν στο ίδιο εισιτήριο (η λεγόμενη ρήτρα «no-show»).

Ενισχυμένα δικαιώματα για επιβάτες με μειωμένη κινητικότητα και αναπηρία

Οι νέοι κανόνες ενισχύουν την προστασία των επιβατών με αναπηρία ή μειωμένη κινητικότητα, καθώς και των παιδιών, των ασυνόδευτων ανηλίκων και των εγκύων.
Για παράδειγμα, οι οικογένειες και οι επιβάτες με μειωμένη κινητικότητα θα πρέπει να μπορούν να κάθονται μαζί με τους συνοδούς τους χωρίς καμία επιπλέον χρέωση.

Σαφέστεροι κανόνες για τις έκτακτες περιστάσεις

Η συμφωνία αποσαφηνίζει επίσης τι θεωρείται «έκτακτη περίσταση», δηλαδή γεγονός που βρίσκεται εκτός του ελέγχου της αεροπορικής εταιρείας. Στις περιπτώσεις αυτές, η εταιρεία ενδέχεται να απαλλάσσεται από την υποχρέωση καταβολής αποζημίωσης.

Εάν η αεροπορική εταιρεία απορρίψει αίτημα αποζημίωσης επικαλούμενη έκτακτες περιστάσεις, θα πρέπει να παρέχει σαφή και επαρκώς αιτιολογημένη εξήγηση. Το βάρος της απόδειξης εξακολουθεί να φέρει η αεροπορική εταιρεία, η οποία οφείλει να αποδείξει ότι έλαβε όλα τα εύλογα μέτρα για να αποφύγει τη διαταραχή.

Δικαίωμα αποζημίωσης για καθυστερήσεις και ακυρώσεις

Οι επιβάτες ενδέχεται να δικαιούνται αποζημίωση όταν:
· η πτήση τους φτάσει στον προορισμό με καθυστέρηση άνω των τριών ωρών, ή
· η πτήση ακυρωθεί λιγότερο από 14 ημέρες πριν από την προγραμματισμένη αναχώρηση.
· 
Τα ποσά αποζημίωσης παραμένουν σε γενικές γραμμές αμετάβλητα:
· 250 ευρώ για πτήσεις έως 1.500 χιλιόμετρα.
· 400 ευρώ για πτήσεις μεταξύ 1.500 και 3.500 χιλιομέτρων.
· 600 ευρώ για όλες τις υπόλοιπες πτήσεις.








Σε ποιες πτήσεις εφαρμόζονται οι κανόνες;
]
Οι κανόνες εφαρμόζονται σε επιβάτες που:
· ταξιδεύουν εντός της Ευρωπαϊκής Ένωσης, ανεξάρτητα από το αν η αεροπορική εταιρεία είναι εγκατεστημένη εντός ή εκτός ΕΕ,
· ταξιδεύουν προς την ΕΕ από τρίτη χώρα με αεροπορική εταιρεία εγκατεστημένη στην ΕΕ,
· ταξιδεύουν από την ΕΕ προς τρίτη χώρα, ανεξάρτητα από το αν η αεροπορική εταιρεία είναι εγκατεστημένη εντός ή εκτός ΕΕ.

Επόμενα βήματα
Η συμφωνία έχει εγκριθεί από το Ευρωπαϊκό Κοινοβούλιο και αναμένεται να επιβεβαιωθεί από το Συμβούλιο της Ευρωπαϊκής Ένωσης στις αρχές Αυγούστου 2026. Μετά τη δημοσίευσή της στην Επίσημη Εφημερίδα της Ευρωπαϊκής Ένωσης, τα κράτη μέλη και οι αεροπορικές εταιρείες θα έχουν προθεσμία ενός έτους για να εφαρμόσουν τους νέους κανόνες.

Επικοινωνία Τύπου
Ευρωπαϊκό Κέντρο Καταναλωτή Κύπρου
Τηλ. 22867177
Ιστότοπος: www.ecccyprus.gov.cy
Χρηματοδοτείται από την Ευρωπαϊκή Ένωση. Ωστόσο, οι απόψεις και οι απόψεις που εκφράζονται είναι μόνο του συγγραφέα ή των συγγραφέων και δεν αντικατοπτρίζουν απαραίτητα εκείνες της Ευρωπαϊκής Ένωσης ή του Ευρωπαϊκού Συμβουλίου Καινοτομίας και του Εκτελεστικού Οργανισμού Μικρομεσαίων Επιχειρήσεων (EISMEA). Ούτε η Ευρωπαϊκή Ένωση ούτε η χορηγούσα αρχή μπορούν να θεωρηθούν υπεύθυνα για αυτά.

